CELEX: 32012Y0405(02)
Language: mt
Date: 2012-02-16 00:00:00
Title: Protokoll dwar il-kooperazzjoni bejn il-Kummissjoni Ewropea u l-Kumitat tar-Reġjuni

5.4.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 102/6
            
         Protokoll dwar il-kooperazzjoni bejn il-Kummissjoni Ewropea u l-Kumitat tar-Reġjuni
   2012/C 102/02
   Il-Kummissjoni Ewropea (il-Kummissjoni) u l-Kumitat tar-Reġjuni (il-Kumitat),
   wara li kkunsidraw it-Trattat dwar l-Unjoni Ewropea (TUE) u t-Trattat dwar il-Funzjonament tal-Unjoni Ewropea (TFUE), b’mod partikolari l-Artikoli 305 sa 307 u 263 u l-Artikolu 8 tal-Protokoll dwar l-applikazzjoni tal-prinċipji tas-sussidjarjetà u l-proporzjonalità annessi mat-Trattati;
   wara li kkunsidraw il-Protokoll dwar il-kooperazzjoni bejn il-Kummissjoni Ewropea u l-Kumitat tar-Reġjuni ffirmat fis-17 ta’ Novembru 2005 u l-Addendum tiegħu ffirmat fil-5 ta’ Ġunju 2007;
   
               A.
            
            
               billi t-Trattat ta’ Lisbona jsaħħaħ id-dimensjoni territorjali tal-Unjoni Ewropea billi jirreferi għall-prinċipju tal-awtonomija lokali u reġjonali, billi jdaħħal l-għan tal-koeżjoni territorjali u billi jinkludi d-dimensjoni reġjonali u lokali fir-rigward tal-prinċipju tas-sussidjarjetà;
            
         
               B.
            
            
               fejn it-Trattati jipprovdu, il-konsultazzjoni mal-Kumitat tar-Reġjuni tkun obbligatorja għall-Kummissjoni Ewropea, il-Parlament Ewropew u l-Kunsill;
            
         
               C.
            
            
               billi l-approċċ tal-governanza f’diversi livelli huwa għodda importanti għat-tfassil u l-implimentazzjoni tal-politiki tal-UE, il-Kummissjoni Ewropea u l-Kumitat tar-Reġjuni jaqblu li:
            
         I.   KOOPERAZZJONI FIR-RIGWARD TAL-PROĊEDURI U L-IPPJANAR LEĠIŻLATTIVI
   
   i)   Programm ta’ Ħidma tal-Kummissjoni
   
   
               1.
            
            
               Fl-ewwel semestru ta’ sena partikolari, il-Kumitat ser jadotta riżoluzzjoni indirizzata lill-Kummissjoni li tispjega l-pożizzjonijiet ewlenin fir-rigward tal-programm ta’ ħidma tal-Kummissjoni għas-sena li ġejja. Din ir-riżoluzzjoni ser tkun ibbażata fuq il-prijoritajiet politiċi u valutazzjoni tas-segwitu li jkun ingħata lill-opinjonijiet preċedenti tal-KtR.
            
         
               2.
            
            
               Ser tiġi organizzata laqgħa darba fis-sena bejn il-President jew il-Viċi President tal-Kummissjoni responsabbli għar-relazzjonijiet mal-Kumitat u l-President tal-Kumitat matul it-tħejjija tal-programm ta’ ħidma tal-Kummissjoni sabiex tiġi valutata l-applikazzjoni, b’mod partikolari l-impatt tal-opinjonijiet tal-Kumitati.
            
         
               3.
            
            
               Il-President jew il-Viċi President tal-Kummissjoni responsabbli għar-relazzjonijiet mal-Kumitat kull sena jippreżenta lill-Kumitat il-prijoritajiet strateġiċi għas-sena ta’ wara. Għal dan il-għan, il-Kumitat ser jorganizza dibattitu dwar il-futur tal-Unjoni.
               Il-Kumitat jikkunsidra l-prijoritajiet u l-iskadenzi tal-Kummissjoni huwa u jistabbilixxi l-prijoritajiet ta’ politika annwali u fl-organizzazzjoni ta’ xogħlu.
            
         
               4.
            
            
               Tista’ tiġi organizzata laqgħa annwali bejn is-servizzi tal-Kummissjoni u l-Kumitat sabiex jiġu valutati l-inizjattivi tal-Kummissjoni ta’ nofs it-term fejn il-Kumitat jista’ jagħmel kontribut sostanzjali u jimmonitorja l-implimentazzjoni tagħhom.
            
         ii)   Proċeduri matul il-proċess leġiżlattiv
   
   
      L-iskambju tal-informazzjoni u l-preżenza tal-Kummissjoni fil-laqgħat tal-Kumitat
   
   
               5.
            
            
               Il-Kummissjoni u l-Kumitat jaqsmu flimkien kwalunkwe dokumentazzjoni u informazzjoni neċessarji mill-iktar fis possibbli.
            
         
               6.
            
            
               Il-Membri tal-Kummissjoni ser jiġu mistiedna mill-President tal-Kumitat biex jieħdu sehem fil-ħidma tal-Kumitat, b’mod partikolari fis-Sessjonijiet Plenarji u l-laqgħat tal-Bureau, kif ukoll f’attivitajiet speċjali organizzati bi ftehim konġunt. Membru tal-Kummissjoni jkollu d-dritt li jitkellem matul is-Sessjoni Plenarja tal-Kumitat meta jkun qed isir dibattitu dwar proposti leġiżlattivi li jaqgħu taħt ir-responsabbiltà tiegħu.
            
         
               7.
            
            
               F’ċirkostanzi eċċezzjonali uffiċjali għoljin tal-Kummissjoni jistgħu jitkellmu matul Bureau tal-Kumitat. L-uffiċjali tal-Kummissjoni inkarigati mid-dossiers li l-Kumitat ikun qed jeżamina ser jieħdu sehem kemm jista’ jkun fil-laqgħat tal-kummissjonijiet tal-Kumitat li għalihom ikunu mistiedna sabiex jiċċaraw il-proposti tal-Kummissjoni u jieħdu nota tal-pożizzjonijiet tal-membri tal-Kumitat.
            
         
      Lista ta’ konsultazzjonijiet
   
   
               8.
            
            
               Fuq il-bażi tal-programm ta’ ħidma tal-Kummissjoni, is-Segretarju Ġenerali tal-Kummissjoni ser iressaq lill-Kumitat lista ta’ proposti għal konsultazzjoni obbligatorja, flimkien ma’ proposti għal konsultazzjoni fakultattiva potenzjali, inklużi l-opinjonijiet ta’ prospettiva. Din il-lista tista’ tinkludi wkoll dokumenti ta’ natura mhux leġislattiva li dwarhom il-Kummissjoni tkun beħsiebha titlob l-opinjoni tal-Kumitat u l-proposti għall-kollaborazzjoni fil-qasam tal-konformità mal-prinċipji tas-sussidjarjetà u l-proporzjonalità.
            
         
      Konsultazzjonijiet fakultattivi
   
   
               9.
            
            
               Konsultazzjoni fakultattiva tista’ tiġi prevista jekk japplika mill-inqas wieħed minn dawn il-kriterji:
               
                           —
                        
                        
                           il-kwistjoni konċernata tkun relatata mal-kompiti regolatorji jew eżekuttivi tal-awtoritajiet devoluti: reġjonali, lokali jew intermedji;
                        
                     
                           —
                        
                        
                           il-leġiżlazzjoni proġettata tal-Unjoni jew il-miżuri nazzjonali li ser ikollhom jiġu adottati għall-iskop tal-implimentazzjoni tagħha x’aktarx ikollhom impatt dirett fuq il-baġits lokali jew reġjonali u/jew it-tħaddim tal-amministrazzjoni reġjonali jew lokali;
                        
                     
                           —
                        
                        
                           il-miżura konċernata tal-Unjoni x’aktarx ikollha impatt fuq il-koeżjoni ekonomika, soċjali u territorjali;
                        
                     
                           —
                        
                        
                           l-att leġislattiv futur ikollu sensittività partikolari fir-rigward tas-sussidjarjetà;
                        
                     
                           —
                        
                        
                           il-miżuri proġettati jkunu relatati mal-infurmar tal-pubbliku Ewropew u s-sensibilizzazzjoni tagħhom dwar il-politiki tal-Unjoni Ewropea fl-oqsma ta’ kompetenza tal-Kumitat.
                        
                     
         
      Opinjonijiet ta’ prospettiva
   
   
               10.
            
            
               Il-Kummissjoni bi pjaċir tilqa’ rwol iktar proattiv għall-Kumitat permezz tal-opinjonijiet ta’ prospettiva dwar il-politiki futuri tal-Unjoni qabel ma tittieħed azzjoni fil-livell tal-Unjoni u f’oqsma fejn il-Kumitat ikollu riżorsi ta’ informazzjoni lokali adatti.
               It-tali konsultazzjonijiet għandhom jiġu notifikati mill-Viċi President responsabbli għar-relazzjonijiet mal-Kumitat. It-talbiet għall-opinjonijiet ta’ prospettiva għandhom ikunu akkumpanjati minn mandat speċifiku u qafas ta’ azzjoni koerenti li għandu jitfassal bi ftehim reċiproku. L-iskadenza għal tali konsultazzjoni ma tistax tkun inqas minn xahar mid-data li fiha l-President tal-Kumitat jirċievi t-tali notifika. Il-programm ta’ ħidma tal-Kummissjoni, kultant komplementat mill-Programm Kontinwu, għandu jkun l-għodda prinċipali biex jiġu identifikati s-suġġetti għal dan it-tip ta’ konsultazzjoni.
               Is-segwitu politiku għall-opinjonijiet ta’ prospettiva jista’ jsir mill-attendenza ta’ Membru tal-Kummissjoni għas-Sessjoni Plenarja tal-Kumitat jew billi uffiċjali għoljin tal-Kummissjoni jattendu għal-laqgħat rilevanti tal-Kumitat.
            
         
      Konsultazzjoni ġdida
   
   
               11.
            
            
               Il-Kummissjoni tista’ tistieden lill-Kumitat joħroġ opinjoni ġdida dwar l-implikazzjonijiet għall-awtoritajiet lokali u reġjonali ta’ riżultat li jkun ħiereġ mill-proċess leġiżlattiv.
               Jekk il-Kummissjoni timmodifika l-proposta b’mod sostanzjali wara l-konsultazzjoni inizjali tal-Kumitat, u fejn it-Trattati jipprovdu għal konsultazzjoni obbligatorja, hija ser tiżgura li l-Kumitat jiġi konsultat mill-ġdid.
            
         
      Segwitu tal-opinjonijiet
   
   
               12.
            
            
               Fl-opinjonijiet tiegħu, il-Kumitat, kulfejn possibbli, ser jenfasizza l-emendi li jixtieq jissuġġerixxi għall-proposti leġislattivi bl-adozzjoni ta’ emendi speċifiċi għat-testijiet tal-Kummissjoni. Il-Kumitat ser jinkludi wkoll sommarju ma’ kull opinjoni.
            
         
               13.
            
            
               Il-Kumitat, mill-iktar fis possibbli, ser jikkomunika lis-Segretarjat Ġenerali tal-Kummissjoni l-minuti tal-laqgħat u s-Sessjonijiet Plenarji tal-Kumitat li l-kontenut tagħhom jista’ jkun ta’ interess speċifiku għall-Kummissjoni, b’mod partikolari meta jikkonċerna l-implimentazzjoni tal-prinċipju tas-sussidjarjetà.
            
         
               14.
            
            
               Sabiex il-Kumitat ikun jista’ joħroġ valutazzjonijiet ta’ impatt regolari tal-ħidma tiegħu, is-servizzi tal-Kummissjoni, mill-inqas darbtejn fis-sena, ser jipprovdu tweġibiet sostantivi, li jispjegaw ir-raġunijiet kif ġew ikkunsidrati l-kummenti fl-opinjoni tal-Kumitat.
               F’din l-okkażjoni, il-Kummissjoni twieġeb għat-tħassib dwar is-sussidjerjetà li l-Kumitat jesprimi fl-opinjonijiet tiegħu.
            
         II.   KOOPERAZZJONI FIR-RIGWARD TAL-ATTIVITAJIET
   
   
               15.
            
            
               Il-Kummissjoni u l-Kumitat jaqblu li jintensifikaw il-kollaborazzjoni tagħhom sabiex jiżdiedu s-sinerġiji bejn l-attivitajiet rispettivi tagħhom, b’mod partikolari fil-kuntest tal-Istrateġija UE 2020, il-koeżjoni ekonomika, soċjali u territorjali, u b’mod speċjali fl-implimentazzjoni tal-kooperazzjoni transkonfinali, interreġjonali u transnazzjonali.
            
         
      Konsultazzjonijiet mal-awtoritajiet lokali u reġjonali
   
   
               16.
            
            
               Il-Kummissjoni tagħraf ir-rwol privileġġat tal-Kumitat fir-relazzjonijiet bejn l-istituzzjonijiet, il-korpi, l-uffiċċji u l-aġenziji tal-Unjoni Ewropea u l-awtoritajiet lokali u reġjonali tal-Istati Membri.
            
         
               17.
            
            
               Il-Kumitat, b’kooperazzjoni mal-Kummissjoni, ser jiżviluppa strateġija ġenwina għall-konsultazzjoni mal-awtoritajiet lokali u reġjonali, b’kunsiderazzjoni tal-prerogattivi ta’ kull waħda minnhom, u b’konformità mal-proċess ta’ konsultazzjoni li tkun minn isfel għal fuq kemm jista’ jkun. Fuq din il-bażi, il-Kumitat għandu jixpruna djalogu territorjali fil-kuntest taċ-ċiklu l-ġdid ta’ governanza tal-Istrateġija Ewropa 2020 qabel il-Kunsill Ewropew tar-Rebbiegħa.
            
         
               18.
            
            
               B’konformità mal-prinċipju ta’ governanza soda, il-Kumitat għandu jaqdi rwol sħiħ ta’ trażmissjoni fid-djalogu mal-assoċjazzjonijiet tal-awtoritajiet lokali u reġjonali. Il-Kummissjoni għandha tiżgura li l-Kumitat ikun involut bis-sħiħ fit-tħejjija tal-laqgħat organizzati b’mod konġunt.
            
         
      Djalogu strutturat mal-assoċjazzjonijiet
   
   
               19.
            
            
               Il-Kummissjoni u l-Kumitat flimkien jorganizzaw id-djalogu strutturat mal-assoċjazzjonijiet tal-awtoritajiet lokali u reġjonali. Għandu jiġi organizzat djalogu strutturat annwali bejn il-Kumitat u s-servizzi tas-Segretarjat Ġenerali tal-Kummissjoni, sabiex jiġi diskuss il-programm ta’ ħidma adottat tal-Kummissjoni. Matul is-sena, id-djalogi strutturati fil-preżenza tal-Membri tal-Kummissjoni responsabbli ser isiru fil-laqgħat tal-kummissjonijiet rilevanti tal-Kumitat, skont kif ikun meħtieġ.
            
         
      Is-Semestru Ewropew
   
   
               20.
            
            
               Darba fis-sena, il-Kumitat għandu jressaq rapport li jivvaluta l-involviment tal-awtoritajiet lokali u reġjonali fl-Istrateġija Ewropa 2020 li ser jitqies mill-Kummissjoni hija u tfassal l-Istħarriġ Annwali tat-Tkabbir. Il-Kumitat ser jistieden lill-Membru tal-Kummissjoni responsabbli biex jippreżenta l-Istħarriġ Annwali tat-Tkabbir matul is-sessjoni plenarja.
               Fid-dawl tal-Laqgħa tar-Rebbiegħa tal-Kunsill Ewropew, il-Kumitat ser jorganizza djalogu territorjali. Sabiex iħejji dan id-djalogu, il-Kumitat ser jikkonsulta lin-netwerk Ewropa 2020 u jistabbilixxi rapport li ser jitressaq lill-Kummissjoni u lill-Kunsill Ewropew.
            
         
      Ir-Raggruppament Ewropew tal-Kooperazzjoni Territorjali
   
   
               21.
            
            
               Il-Kummissjoni, bl-appoġġ tal-Kumitat, beħsiebha tagħmel ir-Raggruppament Ewropew tal-Kooperazzjoni (REKT) iktar magħruf fost l-awtoritajiet lokali u reġjonali u s-servizzi tal-istituzzjonijiet tal-Unjoni. Il-Kumitat, li qed jorganizza r-reġistru tar-REKT kollha, ser jiżgura li l-Kummissjoni tkun infurmata dwar ir-REKT il-ġodda u li din l-informazzjoni tiġi ppubblikata fis-serje C tal-Ġurnal Uffiċjali tal-UE b’konformità mal-Artikolu 5(2) tar-Regolament (KE) Nru 1082/2006.
            
         III.   L-IMPLIMENTAZZJONI TAS-SUSSIDJARJETÀ U L-PROPORZJONALITÀ U L-GOVERNANZA F’DIVERSI LIVELLI
   
   
      Assemblea magħmula minn rappreżenanti politiċi tal-awtoritajiet lokali u reġjonali
   
   
               22.
            
            
               Il-Kummissjoni tagħraf ir-rwol privileġġat tal-Kumitat bħala assemblea magħmula minn rappreżentanti politiċi tal-awtoritajiet lokali u reġjonali fl-Unjoni. Hija ser tikkoopera mill-qrib mal-Kumitat fl-implimentazzjoni tal-Artikolu tal-Protokoll dwar l-applikazzjoni tal-prinċipji tas-sussidjarjetà u l-proporzjonalità li jipprovdi għall-konsultazzjonijiet preleġislattivi li jqisu d-dimensjoni reġjonali u lokali ta’ azzjoni ppjanata.
            
         
               23.
            
            
               Tul il-proċess leġislattiv, il-Kumitat jagħti attenzjoni partikolari lill-konformità tal-proposti leġiżlattivi tal-UE mal-prinċipji tas-sussidjarjetà u l-proporzjonalità, li jqisu d-dispożizzjonijiet fis-seħħ u l-bidliet previsti. Għal dan il-għan, il-Kumitat ser juża n-Netwerk tal-Monitoraġġ tas-Sussidjarjetà u jaqsam ir-riżultati ta’ dawn il-konsultazzjonijiet mal-Kummissjoni. Il-Kummissjoni u l-Kumitat ser jaħdmu flimkien biex isaħħu l-prinċipju tas-sħubija permezz tal-governanza f’diversi livelli fil-politiki tal-Unjoni li għalihom il-konsultazzjoni tal-Kumitat hija obbligatorja.
               Il-Kummissjoni u l-Kumitat jaqsmu l-informazzjoni dwar il-monitoraġġ tas-sussidjarjetà fuq bażi regolari b’mod partikolari fir-rigward tal-opinjonijiet rilevanti tal-Parlamenti nazzjonali u reġjonali. Jekk, matul proċedura leġiżlattiva, il-Kumitat iqajjem kwistjonijiet ta’ tħassib sostanzjali rigward ir-rispett tal-prinċipju tas-sussidjarjetà, ser jinforma minnufih lill-koleġislaturi.
               Il-ħidma tal-Kumitat ser tiżviluppa bħala parti mill-isforz kollaborattiv mal-Kummissjoni biex tinħoloq kultura ta’ sussidjarjetà. Il-Kummissjoni u l-Kumitat jaqblu li d-deċiżjonijiet għandhom jittieħdu fil-livell li jkun l-eqreb taċ-ċittadin bl-iktar mezzi adatti u fejn jistgħu jilħqu l-għan tagħhom bl-iktar mod effettiv. Il-Kummissjoni u l-Kumitat jaqblu li jidentifikaw il-prijoritajiet li jsejħu għal monitoraġġ speċifiku tas-sussidjarjetà u l-proporzjonalità.
               Is-servizzi tal-Kummissjoni jistgħu jitolbu l-appoġġ mill-Kumitat fit-tħejjija tal-valutazzjonijiet tal-impatt tagħha. Il-pjattaformi u n-netwerks tal-Kumitat jistgħu jipprovdu punt ta’ aċċess tajjeb għall-awtoritajiet lokali u reġjonali u għalhekk jistgħu jippermettu lill-Kummissjoni biex issaħħaħ l-analiżi tal-aspetti lokali u reġjonali fil-valutazzjonijiet tal-impatt jekk jidher li jkun neċessarju. Il-Kumitat ser jiġbor fil-qosor l-attivitajiet tiegħu f’dan il-qasam f’rapport annwali li jintbagħat lill-Kummissjoni.
            
         
               24.
            
            
               Il-Kumitat ser jipprovdi l-Kummissjoni bir-Rapport Annwali tas-Sussidjarjetà bħala kontribut għar-rapport tal-Kummmissjoni dwar “It-tfassil aħjar tal-liġijiet”.
            
         IV.   ID-DIMENSJONI ESTERNA TAL-UNJONI
   
   
               25.
            
            
               Il-Kumitat ser jiżviluppa attivitajiet, b’mod partikolari fuq talba tal-Kummissjoni, fir-rigward tad-dimensjoni esterna tal-politiki tal-Unjoni fejn l-awtoritajiet lokali u reġjonali jkollhom setgħat istituzzjonali. Il-kooperazzjoni mal-Kummissjoni ser tiffoka b’mod partikolari fuq:
               
                           (a)
                        
                        
                           L-appoġġ għall-proċess tat-tkabbir u l-parteċipazzjoni fil-politika tal-preadeżjoni tal-Unjoni;
                        
                     
                           (b)
                        
                        
                           L-appoġġ għall-politika tal-viċinat; l-iktar permezz tal-pjattaformi istituzzjonali stabbiliti bħall-ARLEM (Assemblea Lokali u Reġjonali Ewro-Mediterranja) u l-CORLEAP (Konferenza tal-awtoritajiet lokali u reġjonali għas-Sħubija tal-Lvant);
                        
                     
                           (c)
                        
                        
                           Il-promozzjoni tad-demokrazija lokali u reġjonali f’pajjiżi terzi (b’mod partikolari fil-pajjiżi kandidati u l-pajjiżi tal-viċinat), l-iktar permezz tal-monitoraġġ tal-elezzjonijiet fil-livell lokali u reġjonali;
                        
                     
                           (d)
                        
                        
                           L-appoġġ tal-politiki u l-pożizzjonijiet tal-Unjoni bħala osservatur fil-konferenzi internazzjonali dwar l-oqsma ta’ politika li jikkonċernaw ukoll id-drittijiet obbligatorji tal-Kumitat li jiġi kkonsultat;
                        
                     
                           (e)
                        
                        
                           L-iżvilupp u l-promozzjoni tal-kooperazzjoni deċentralizzata; l-iktar permezz tal-appoġġ kontinwu komuni għall-ATLAS, il-Portal u l-Assizes tal-kooperazzjoni deċentralizzata għall-iżvilupp;
                        
                     
                           (f)
                        
                        
                           Il-kooperazzjoni transkonfinali bejn l-Unjoni u l-pajjiżi tal-viċinat.
                        
                     
         V.   IL-POLITIKA TAL-INFORMAZZJONI U L-KOMUNIKAZZJONI
   
   
               26.
            
            
               Il-Kummissjoni u l-Kumitat jaħdmu id f’id fil-qasam tal-komunikazzjoni u l-informazzjoni u jikkooperaw biex jimplimentaw politika ġenwina ta’ komunikazzjoni deċentralizzata fil-livell lokali u reġjonali. Huma jagħrfu r-rwol li jaqdu l-awtoritajiet lokali u reġjonali billi jipprovdu l-pubbliku b’informazzjoni dwar il-politiki tal-Unjoni.
            
         
               27.
            
            
               Il-Kummissjoni u l-Kumitat jikkooperaw b’mod partikolari fl-organizzazzjoni ta’ fora u avvenimenti rilevanti għall-awtoritajiet lokali u reġjonali. Huma jikkontribwixxu għall-kopertura konġunta ta’ dawn l-attivitajiet fil-mezzi tax-xandir.
            
         
               28.
            
            
               L-isforzi komuni għall-komunikazzjoni ser jiġu stabbiliti u aġġornati fuq bażi regolari.
               
                           —
                        
                        
                           Huma ser jiffokaw b’mod partikolari fuq:
                        
                     
                           —
                        
                        
                           kooperazzjoni bejn l-uffiċċji ta’ rappreżentanza tal-UE fl-Istati Membri u l-membri tal-Kumitat biex jappoġġjaw l-attivitajiet ta’ komunikazzjoni reċiproka fil-livell nazzjonali, reġjonali u lokali; it-tisħiħ tal-kooperazzjoni u l-appoġġ sabiex jiġu żviluppati attivitajiet immirati lejn il-mezzi tax-xandir lokali u reġjonali kif ukoll sinerġiji mtejba mal-assoċjazzjonijiet nazzjonali tar-rappreżentanti eletti fil-livell lokali u reġjonali;
                        
                     
                           —
                        
                        
                           il-kooperazzjoni fil-qasam tal-opinjoni pubblika permezz tal-iskambju tal-informazzjoni u kummenti dwar l-istħarriġ tal-Ewrobarometru ta’ interess għall-Kumitat u/jew permezz ta’ stħarriġ tal-Ewrobarometru b’dimensjoni lokali u/jew reġjonali kulfejn possibbli;
                        
                     
                           —
                        
                        
                           il-kooperazzjoni dwar l-iżvilupp ta’ għodod bħas-siti tal-internet u newsletters fil-kuntest tal-Kumitat Editorjali Interistituzzjonali għall-Internet biex jiġu żviluppati mezzi għall-informazzjoni u l-komunikazzjoni mal-pubbliku inġenerali.
                        
                     
         
      Magħmul fi Brussell, is-16 ta’ Frar 2012.
      
         
            Għall-Kummissjoni Ewropea
         
         José Manuel BARROSO
         
            Il-President
         
      
      
         
            Għall-Kumitat tar-Reġjuni
         
         Mercedes BRESSO
         
            Il-President